
B7‑0190/2012
Rezoluția Parlamentului European referitoare la Raportul pe 2011 privind progresele realizate de Muntenegru (2011/2890(RSP))

Parlamentul European,
–
având în vedere Acordul de stabilizare și de asociere, încheiat la 29 martie 2010, între Comunitățile Europene și statele membre ale acestora, pe de o parte, și Republica Muntenegru, pe de altă parte
, 

–
având în vedere concluziile Consiliului European din 19 și 20 iunie 2003 și anexa intitulată „Agenda de la Salonic pentru Vestul Balcanilor: către integrarea europeană”,

–
având în vedere Decizia Consiliului European din 9 decembrie 2011 privind progresele realizate de Muntenegru în procesul de aderare
,

–
având în vedere decizia Consiliului European din 17 decembrie 2010, de a acorda Muntenegrului statutul de țară candidată la aderarea la Uniunea Europeană
,

–
având în vedere Documentul de lucru al serviciilor Comisiei referitor la Raportul pe 2011 privind progresele realizate de Muntenegru, din 12 octombrie 2011 (SEC(2011) 1204),

–
având în vedere Comunicarea Comisiei către Parlamentul European și Consiliu din 12 octombrie 2011, intitulată „Strategia de extindere și principalele provocări 2011-2012” (COM(2011)0666),

–
având în vedere Comunicarea Comisiei către Parlamentul European și Consiliu din 9 noiembrie 2010, privind opinia Comisiei asupra cererii Muntenegru de a deveni membră a Uniunii Europene (COM(2010)0670),

–
având în vedere declarația și recomandările celei de-a treia Reuniune a Comisiei parlamentare de stabilizare și asociere Uniunea Europeană - Muntenegru, din 3-4 octombrie 2011,

–
având în vedere articolul 110 alineatul (2) din Regulamentul de procedură,

A.
întrucât statele membre UE vizează deschiderea negocierilor de aderare cu Muntenegru în iunie 2012 și întrucât Comisia a fost invitată de Consiliul European să propună un cadru pentru negocierile cu Muntenegru;

B.
întrucât Consiliul European a conferit Consiliului sarcina de a examina progresele Muntenegrului pe baza raportului Comisiei; 

C.
întrucât în Muntenegru există în continuare un consens politic larg asupra chestiunilor legate de UE, iar obiectivul avansării înspre integrarea în UE și NATO constituie un reper fundamental al politicii sale externe; întrucât acțiunile de reformă necesită o voință politică puternică și un angajament ferm pentru face față viitoarelor provocări ale procesului de aderare;

D.
întrucât Muntenegru a realizat progrese semnificative în privința atingerii unor obiective de maximă prioritate, identificate de Comisie în 2010, în special îmbunătățirea activității parlamentului și a cadrului electoral, profesionalizarea administrației publice, independența sistemului judiciar, lupta împotriva corupției, combaterea criminalității organizate, asigurarea libertății presei și consolidarea cooperării cu societatea civilă;

E.
întrucât Muntenegrul a înregistrat o modestă refacere a economiei, cu o inflație scăzută, un volum semnificativ de investiții străine directe, precum și o ușoară scădere a ratei șomajului; întrucât Muntenegru a implementat dispozițiile Acordului de stabilizare și asociere cu UE;

F.
întrucât Muntenegru trebuie să continue acțiunile de reformă, implementând în mod eficient planul de acțiune al guvernului cu privire la prioritățile esențiale și accelerând refacerea după criza economică, dar asigurând, în același timp, un control adecvat al cheltuielilor publice și al datoriei externe, care conform datelor din 2011, este mai ridicată decât în anul precedent; întrucât Muntenegrul trebuie să mențină stabilitatea fiscală, precum și să amelioreze și să consolideze capacitățile administrative și instituționale necesare asumării viitoarelor obligații de membru al UE;

Observații generale

1.
salută decizia Consiliului European de a planifica deschiderea negocierilor de aderare cu Muntenegru în iunie 2012; solicită statelor membre UE să nu întârzie excesiv și nerezonabil lansarea discuțiilor, având în vedere faptul că Muntenegru a realizat progrese semnificative în îndeplinirea obiectivelor cerute;

2.
subliniază necesitatea transmiterii unui semnal pozitiv către Muntenegru și către alte țări care depun eforturi majore pentru a îndeplini criteriile de aderare; este ferm convins că țările candidate și cele potențial candidate ar trebui evaluate exclusiv pe baza propriilor merite și progrese cu privire la îndeplinirea acestor criterii și că desfășurarea aderării lor nu ar trebui legată în nici un caz de progresele țărilor învecinate sau ale altor țări candidate, pentru a menține credibilitatea procesului de extindere;

3.
constată cu satisfacție că Instrumentul de asistență pentru preaderare (IPA) funcționează bine în Muntenegru; încurajează atât guvernul muntenegrean, cât și Comisia să simplifice procedurile administrative pentru finanțarea IPA, cu scopul de a spori accesibilitatea acesteia pentru organizațiile mai mici și pentru cele neguvernamentale, pentru sindicate și pentru alți beneficiari;

4.
felicită Muntenegru pentru gradul ridicat de respectare a criteriilor de aderare, obținut printr-o serie de rezultate generale satisfăcătoare în privința priorităților esențiale;

5.
subliniază necesitatea și importanța continuării eforturilor cuprinzătoare și calitative pentru realizarea reformelor, acordând o atenție specială statului de drept și drepturilor fundamentale; evidențiază faptul că cel mai relevant obiectiv al acestor eforturi trebuie identificat în cadrul acțiunilor de combatere a corupției și a criminalității organizate, acțiuni care vor rămâne esențiale pe parcursul procesului de aderare al Muntenegrului; solicită autorităților din Muntenegru să continue îndeplinirea fără impedimente a obligațiilor asumate prin Acordul de stabilitate și asociere; consideră că instituțiile UE vor fi cele mai în măsură să monitorizeze și să faciliteze reforma sistemului judiciar după deschiderea negocierilor de aderare pentru capitolul 23;

6.
salută noua strategie a Comisiei privind negocierile de aderare, care presupune deschiderea capitolelor 23 și 24 la începutul negocierilor și speră ca aceste două capitole să fie deschise cât mai curând posibil pentru accelerarea reformelor judiciare din Muntenegru;

7.
reamintește că UE este întemeiată pe valorile toleranței și drepturilor egale pentru toți membrii societății; încurajează Muntenegru să continue să conducă un dialog constructiv între forțele politice, pentru a menține coeziunea caracterului multietnic al țării și pentru a depăși diviziunile culturale și naționale care încă persistă, precum și pentru a preveni discriminările;

Criteriile politice

8.
salută măsurile legislative adoptate pentru a îmbunătăți activitatea parlamentului național; recomandă, cu toate acestea, continuarea eforturilor de creștere a transparenței procesului legislativ, de creștere a participării publice la elaborarea legislației noi printr-o consultare mai directă cu actorii societății civile, de consolidare a capacităților administrative ale parlamentului, vizând îmbunătățirea funcționării atât în ceea ce privește elaborarea legislației, cât și supervizarea politică și controlul democratic al executivului, precum și a eforturilor în direcția utilizării mai frecvente și mai eficiente a instrumentului reprezentat de audierile consultative și de control și a urmăririi sistematice a întrebărilor și solicitărilor parlamentare adresate guvernului; recomandă, mai concret, să se confere funcții și competențe mai importante comisiei de resort, astfel încât parlamentul să aibă o posibilitate adecvată și efectivă de supervizare a procesului de integrare europeană;

9.
salută adoptarea unor amendamente la legea privind alegerea consilierilor municipali și a membrilor parlamentului, aceasta fiind una dintre condițiile restante dintre cele șapte priorități cheie; solicită, cu toate acestea, autorităților din Muntenegru să completeze aceste realizări legislative cu noi măsuri de consolidare a egalității de gen, întrucât aceasta nu este încă garantată în practică; 

10.
subliniază problema persistentă a subreprezentării grave a femeilor în parlament, la nivelul pozițiilor guvernamentale înalte și la nivelul funcțiilor de decizie din cadrul sectorului public și privat; prin urmare, salută noile prevederi care impun ca 30 % dintre persoanele aflate pe lista candidaților să fie femei, însă este preocupat în acest sens de faptul că, în realitate, egalitatea de gen nu este garantată; de asemenea, este preocupat de încălcarea pe scară largă a drepturilor muncii în rândul femeilor, inclusiv a dreptului la remunerare egală; încurajează autoritățile din Muntenegru să își intensifice eforturile în vederea integrării aspectelor referitoare la egalitatea de gen în cadrul politicilor și să introducă principiul egalității de remunerare;

11.
salută adoptarea amendamentelor la Legea educației, care pun capăt unei îndelungate controverse politice asupra statutului limbii sârbe în sistemul de învățământ din Muntenegru; consideră că acest compromis pozitiv evidențiază un consens larg, al tuturor forțelor politice, asupra caracterului coeziv și totodată multietnic și multireligios al țării;

12.
consideră că noua strategie de reformă a administrației publice pentru 2011-2016 reprezintă un progres, aceasta vizând introducerea unor standarde europene în materie de angajare și promovare, precum și a unor măsuri care să crească eficiența administrației publice; solicită guvernului Muntenegrului să se ocupe de aspectele importante din sistemul administrativ care suferă de o funcționare deficientă, legate de procesul decizional și de organizarea activității guvernului, inclusiv de sistemul de delegare și decentralizare a puterii, în vederea creării unei funcții publice depolitizate și profesioniste, care să acționeze eficient și imparțial; solicită autorităților să acorde prioritate bunei guvernări, să contribuie la evoluția treptată a culturii juridico-administrative și să soluționeze problema supraîncărcării și suprasolicitării structurilor administrative;

13.
ia act de progresele reformei sistemului judiciar, inclusiv în privința reducerii termenelor de soluționare a cauzelor în instanță, în privința adoptării unor măsuri pentru creșterea independenței, a responsabilității, a imparțialității și a eficienței judecătorilor și procurorilor, ceea ce reprezintă o prioritate majoră, precum și în privința unei aplicări mai sistematice de către Consiliul magistraturii și Ministerul public a procedurilor disciplinare împotriva judecătorilor și procurorilor suspectați; invită Parlamentul Muntenegrului să adopte dispoziții constituționale care să consolideze independența și răspunderea juridică a sistemului judiciar, să sporească independența judiciară și autonomia profesională a ministerului public și a Consiliului Judiciar; subliniază necesitatea unei monitorizări mai eficiente a corupției și a normelor privind conflictele de interese; solicită raționalizarea sistemului judecătoresc în vederea creșterii eficienței judiciare, având în vedere faptul că Muntenegru continuă să fie una dintre țările cu cel mai mare număr din Europa, pe cap de locuitor, de instanțe de prim nivel, de magistrați, judecători, procurori și personal administrativ;

14.
solicită autorităților muntenegrene să se axeze pe selecționarea judecătorilor și a procurorilor, pe independența lor financiară și pe implementarea strictă a normelor disciplinare în cazul comportamentelor neconforme ale judecătorilor și procurorilor; solicită, de asemenea, autorităților să crească transparența sistemului judiciar; își reiterează solicitarea de a crea un sistem judiciar previzibil și de a câștiga încrederea populației; solicită ca în bugetul pentru sistemul judiciar să fie alocate fonduri corespunzătoare pentru infrastructură, echipament și formare, pentru a crește eficiența acestuia; consideră că este important să se stabilească o serie de criterii comune pentru formarea în domeniul judiciar, care să fie aplicate la Centrul de formare judiciară;

15.
salută, de asemenea, progresele semnificative realizate în adoptarea legislației anticorupție, în special noua lege privind achizițiile publice, legea privind finanțarea partidelor politice și amendamentele la legea privind conflictele de interese; constată, cu toate acestea, că, noua lege privind achizițiile publice poate fi mai restrictivă decât cea anterioară și că, prin urmare, ar putea descuraja raportările cu privire la corupție; este preocupat de rolul important al reprezentanților partidelor politice în cadrul Comisiei pentru prevenirea conflictelor de interese, care este responsabilă pentru aplicarea noilor amendamente la legea privind conflictele de interese; consideră că actualul proiect de lege privind liberul acces la informații poate restricționa accesul la informații și, prin aceasta, poate reduce capacitatea organizațiilor societății civile și a mass-mediei de a revela cazurile de corupție; constată că, în multe domenii, corupția este încă prevalentă și continuă să fie o problemă care suscită o pronunțată îngrijorare, putând, de asemenea, genera costuri considerabile pentru finanțele publice;

16.
încurajează guvernul să implementeze în mod consecvent legislația anti-corupție și legile privind finanțarea partidelor politice și a campaniilor electorale; invită agențiile competente de aplicare a legii să-și continue la scară largă activitățile anti-corupție, obținând mai multe condamnări în cauzele legate de corupție, inclusiv de corupția la nivel înalt; solicită autorităților muntenegrene să introducă mecanisme mai precise pentru implementarea solidă și monitorizarea inițiativelor și proiectelor anti-corupție, precum și să consolideze cooperarea dintre agenții și schimbul de informații, în special între poliție și procuratură; încurajează Parlamentul Muntenegrului să-și asume un rol mai important de supervizare a autorităților anticorupție; solicită autorităților să clarifice în mai mare măsură suspiciunile de corupție, în special în cazul privatizărilor; solicită Comisiei să evalueze impactul și rezultatele obținute în urma alocării de fonduri UE în reforma sistemului judiciar și în lupta împotriva corupției;

17.
subliniază necesitatea intensificării luptei împotriva criminalității organizate, în special prin consolidarea capacităților administrative și de investigație ale poliției și ale procuraturii, în vederea creșterii eficienței acestor organisme; consideră că este important să se intensifice eforturile de creștere a eficienței procesării informațiilor din domeniul penal și să se extindă în continuare cooperarea internațională și regională în combaterea criminalității organizate, în special a spălării de bani și a contrabandei;

18.
ia act de progresele legislative în privința asigurării libertății de exprimare în media, dar constată că există în continuare cazuri în care se suspectează intimidarea și comiterea de violențe fizice împotriva jurnaliștilor, și există, de asemenea, informații cu privire la reducerea libertății presei; este preocupat de numărul cauzelor încă nesoluționate de calomnie și defăimare a presei și a jurnaliștilor;

19.
solicită autorităților din Muntenegru să investigheze amănunțit cazurile de violențe fizice și intimidări asupra jurnaliștilor și să-și demonstreze angajamentul pentru a presă liberă de ingerințe politice; solicită autorităților să investigheze cu seriozitate și să deschidă urmăriri în cazurile de ucidere a jurnaliștilor și de atacuri asupra acestora, precum și în cazul incendierii intenționate a vehiculelor aparținând ziarului Vijesti, și să trimită în judecată autorii atacului asupra echipei de televiziune a Vijesti din noiembrie 2011, care a avut loc la Humci, lângă Nikšić; invită autoritățile să asigure independența organismelor de reglementare și să ofere toate condițiile necesare organismului de autoreglementare al mass-mediei pentru a începe să funcționeze la standarde europene; invită guvernul Muntenegrului să propună modificări ale legislației existente în materie de libertate a informării, astfel încât aceasta să nu restricționeze accesul la informație și să nu reducă transparența; solicită jurnaliștilor să respecte etica profesională și standardele privind respectarea vieții private și a demnității în mass-media;

20.
salută eforturile guvernului de îmbunătățire a cooperării cu organizațiile neguvernamentale și solicită continuarea consultărilor cu societatea civilă în ceea ce privește elaborarea politicilor și a legislației; consideră pozitiv faptul că instituțiile statului au numit persoane de contact din rândul ONG-urilor și au stabilit criterii și proceduri pentru selectarea unor reprezentanți ai societății civile în cadrul grupurilor de lucru din acest domeniu create de guvern; subliniază, cu toate acestea, și importanța consolidării dialogului cu sindicatele și organizațiile societății civile care reprezintă grupurile cele mai vulnerabile și se ocupă de chestiunile privind egalitatea de gen;

21.
salută relațiile interetnice în general bune, inclusiv abordarea unor chestiuni sensibile precum etnicitatea și limba în recensământul populației; constată cu satisfacție că a fost creat, în mare parte, un cadru legislativ pentru politicile de eliminare a discriminării și de protecție a minorităților, fiind numit inclusiv un consilier al prim-ministrului pe probleme legate de drepturile omului și protecția împotriva discriminării; consideră că sunt necesare eforturi suplimentare pentru implementarea acestuia; solicită autorităților din Muntenegru să ia măsuri suplimentare pentru a asigura o mai bună reprezentare a minorităților în instituțiile publice, la nivel național și la nivel local, întrucât persoanele aparținând minorităților continuă să fie subreprezentate în instituțiile publice; solicită autorităților să combată discriminarea comunităților rome, ashkali și egiptene și să le îmbunătățească condițiile de viață și accesul la securitatea socială, servicii de sănătate, educație, locuințe și locuri de muncă; îndeamnă, în continuare, guvernul și autoritățile locale să adere la cadrul UE pentru strategiile naționale de integrare a romilor prin lansarea și prezentarea unei strategii naționale de integrare pe 10 ani după expirarea actualei strategii 2008-2012, pentru a îmbunătăți statutul populațiilor de romi, ashkali și egipteni;

22.
salută adoptarea recentă a legii împotriva discriminării, care menționează explicit orientarea sexuală și identitatea de gen și solicită o implementare corectă a cadrului legislativ existent în materie de anti-discriminare; invită autoritățile muntenegrene să ia măsuri mai puternice pentru a implementa cadrul juridic și instituțional referitor la drepturile LGBT; încurajează autoritățile să ia măsuri pentru a descuraja intimidările împotriva organizațiilor și a persoanelor LGBT și să ia toate măsurile necesare pentru a preveni atacurile împotriva comunității LGBT;

23.
subliniază faptul că Muntenegrul a ratificat principalele opt convenții cu privire la dreptul muncii ale Organizației Internaționale a Muncii și Carta Socială Europeană revizuită; subliniază că, deși drepturile fundamentale ale lucrătorilor și ale sindicatelor sunt prevăzute de Codul muncii, încă există restricții; încurajează Muntenegrul să consolideze în continuare drepturile în domeniul muncii și al sindicatelor; subliniază rolul important al dialogului social și încurajează guvernul Muntenegrului să își sporească ambițiile în cadrul Consiliului Social și să consolideze într-o mai mare măsură acest dialog; subliniază importanța îmbunătățirii transparenței și eficacității Consiliului Social;

24.
subliniază că toate partidele politice, indiferent de comunitatea pe care o reprezintă, ar trebui să se străduiască să mențină un climat politic constructiv și matur și să nu primească instrucțiuni de la țări terțe;

25.
încurajează Muntenegru să consolideze cadrul juridic al drepturilor persoanelor cu dizabilități și să îmbunătățească accesul acestora la un loc de muncă, inclusiv în instituțiile publice; solicită autorităților să adapteze locurile publice la necesitățile acestora și să continue campaniile de sensibilizare care vizează incluziunea socială a persoanelor cu dizabilități;

26.
constatând că în Muntenegru există în prezent aproximativ 15 000 de refugiați, persoane strămutate în interiorul țării și persoane strămutate provenind din Croația, Bosnia și Herțegovina și Kosovo, invită guvernul muntenegrean să găsească o soluție sustenabilă și pe termen lung la această problemă, inclusiv prin implementarea completă a strategiei sale în domeniu și prin continuarea eforturilor de a oferi un statut legal peroanelor strămutate; consideră că este important ca aceste persoane să se întoarcă în țara de origine și că este necesară eliminarea obstacolelor rămase între țările din regiune, precum și facilitarea întoarcerilor; în acest sens, constată cu satisfacție că Muntenegru are un rol proactiv în programul regional „Inițiativa de la Belgrad” și că s-a adoptat un plan de acțiune pentru aplicarea în Muntenegru a strategiei pentru identificarea unei soluții permanente la problema persoanelor strămutate din exterior și a persoanelor strămutate în interiorul țării;

Criteriile economice

27. felicită Muntenegru pentru faptul că și-a menținut stabilitatea macroeconomică, însă constată încetinirea - prevăzută - a creșterii economice și rata în continuare ridicată a șomajului; încurajează guvernul să accelereze procesul de refacere după recesiunea economică gravă din 2009, menținând totodată stabilitatea fiscală, implementând politici fiscale mai prudente și reducând deficitul public, pentru a realiza un progres economic solid, în vederea creșterii nivelului de trai;

28.
salută adoptarea unor importante reforme structurale, cum ar fi cele legate de sistemul public de pensii, raționalizarea angajărilor în sectorul public sau noul sistem de finanțare pentru guvernele locale; încurajează Muntenegru să continue reformele structurale, în special consolidarea statului de drept, a infrastructurilor materiale și a resurselor umane, să ia măsuri suplimentare pentru eliminarea obstacolelor cu care se confruntă întreprinderile și pentru îmbunătățirea mediului de afaceri, să crească flexibilitatea pieței muncii și să stimuleze competitivitatea la export; continuă să fie preocupat de ponderea ridicată a muncii nedeclarate și a economiei subterane, care creează probleme majore pentru economia și societatea muntenegreană;

29.
salută adoptarea strategiei pentru dezvoltarea întreprinderilor mici și mijlocii pentru perioada 2011-2015 și a strategiei pentru promovarea competitivității la nivel micro pentru perioada 2011-2015; încurajează guvernul să îmbunătățească coordonarea la nivelul diferitelor instituții care acționează în domeniu, să colecteze informații mai bune cu privire la IMM-uri și să consolideze sistemul de înregistrare unificată a întreprinderilor pentru a asigura aplicarea eficientă a acestor strategii;

Capacitatea de a-și asuma obligațiile care decurg din statutul de stat membru

30.
invită guvernul Muntenegrului să consolideze în mod substanțial capacitățile instituționale și administrative, precum și cooperarea în materie de aderare și coordonarea dintre instituțiile statului care acționează în domeniu; în acest sens, solicită autorităților să consolideze capacitatea administrativă a Ministerului Afacerilor Externe și Integrării Europene și competențele ministerelor care se ocupă de domenii fundamentale ale acquis-ului; solicită autorităților să abordeze problema fragmentării sistemului administrativ și a suprapunerii atribuțiilor și să dezvolte capacitățile de elaborare a politicilor ale ministerelor de resort, pentru a crește calitatea legislației și a consolida prin aceasta statul de drept;

31.
salută adoptarea planului guvernamental privind politica energetică a Muntenegrului până în 2030 și constată că reforma sectorului energetic constituie una dintre problemele majore cu care se confruntă această țară; solicită autorităților să accelereze progresele în domeniul securității furnizării de energie și a eficienței energetice, și să-și continue eforturile de instituire a unui mediu normativ care să încurajeze utilizarea la scară din ce în ce mai largă a surselor de energie regenerabilă în toate sectoarele, în conformitate cu dispozițiile relevante din acquis-ul UE din domeniul energiilor regenerabile;

32.
solicită Muntenegrului să avanseze în direcția alinierii legislației naționale cu acquis-ul în privința accesului la informațiile privind mediul, accesul la justiție, răspunderea ecologică și dispozițiile privind evaluarea strategică de mediu legată de aspectele transfrontaliere; solicită autorităților să integreze în mod mai sistematic chestiunile legate de mediu și de schimbările climatice în celelalte politici sectoriale; consideră că este deosebit de importantă abordarea problemei deșeurilor solide, a apelor reziduale și a reglementării deficitare a sistemului de gestionare a deșeurilor, alături de introducerea unor sancțiuni mai stricte în cazul încălcării reglementărilor în vigoare și de crearea unui sistem eficient de monitorizare a inspecțiilor; reafirmă, de asemenea, în termeni generali, necesitatea de a soluționa problema diviziunii neclare a responsabilităților între autorități și a lipsei de coerență a acțiunilor acestora, întrucât aceasta afectează în mod grav progresele în domeniul protecției mediului;

33.
reamintește că peste 25 % din biodiversitatea Europei se regăsește în regiunea Balcanilor de Vest; reamintește, de asemenea, că multe râuri și lacuri mici și mari – cele mai mari fiind râul Moraca și lacul Skadar – adăpostesc multe specii rare; solicită autorităților din Muntenegru să reexamineze planurile de a construi hidrocentrale de mari dimensiuni și de a se baza în principal pe energie furnizată de astfel de surse; reafirmă necesitatea unui proiect de strategie națională energetică, care să ia în considerare numeroasele surse diferite de energie regenerabilă, printre care și hidroenergia la scară redusă; reamintește necesitatea de a respecta patrimoniul natural, prevăzută prin constituție, care se referă la Muntenegru ca la un stat ecologic și precizează faptul că natura și turismul sunt doi piloni importanți ai economiei muntenegrene; îndeamnă autoritățile din Muntenegru să realizeze întotdeauna evaluări ale impactului asupra societății și mediului înainte de decide cu privire la construirea de noi centrale, în conformitate cu standardele internaționale și ale UE, precum Convențiile de la Aarhus și Espoo; îndeamnă autoritățile din Muntenegru ca, atunci când planifică proiecte viitoare de construire a unor hidrocentrale, să se implice în procese ample și transparente de consultare publică ce includ și organizații relevante ale societății civile și să facă publice deciziile relevante, avizele experților și alte documente;

34.
felicită Muntenegru pentru faptul că a devenit o destinație a turiștilor din întreaga lume, cu un potențial ridicat de continuare a dezvoltării; constată, cu toate acestea, că turismul ar putea constitui un risc pentru mediu și solicită guvernului să ia măsuri suplimentare pentru protecția naturii, inclusiv pe coasta Mării Adriatice;

35.
invită guvernul Muntenegrului să accelereze crearea structurilor necesare pentru implementarea politicii agricole comune, cum ar fi o agenție de plăți și un sistem integrat de administrație și control; solicită avansarea în domeniul politicii agricole și de dezvoltare rurală, inclusiv prin continuarea eforturilor în privința elaborării politicilor și a utilizării asistenței financiare disponibile;

36.
felicită Muntenegru pentru aderarea la Organizația Mondială a Comerțului și la Conferința ministerială a OMC, în 17 decembrie 2011; consideră că statutul de membru al OMC va atrage după sine un mediu mai transparent, mai previzibil și mai atractiv pentru comerț și pentru investițiile străine;

37.
solicită autorităților muntenegrene să implementeze legislația relevantă privind independența băncii centrale, finanțarea monetară, accesul privilegiat la instituțiile financiare din sectorul public și protecția monedei euro; constată că implicațiile sistemului monetar din Muntenegru vor trebui identificate în detaliu și abordate în viitoarele negocieri de aderare;

38.
felicită Muntenegru pentru implementare fără probleme, până acum, a regimului de liberalizare a vizelor cu spațiul Schengen, intrat în vigoare la 19 decembrie 2009; solicită autorităților, cu toate acestea, să modernizeze capacitățile administrative ale Ministerului afacerilor externe și integrării europene și rețeaua sa diplomatică și consulară, creând, de exemplu, o conexiune online între sistemul național pentru vize al ministerului resort și misiunile diplomatice și consulare, și introducând un autocolant de viză cu elemente de securitate;

Cooperarea regională

39.
felicită Muntenegru pentru angajamentul și rolul său constructiv în stabilitatea regională și în consolidarea unor relații bune de vecinătate cu celelalte țări din Balcanii de Vest; ia act cu satisfacție de participarea proactivă a Muntenegrului la diferitele inițiative regionale din Europa de Sud-est; subliniază în special determinarea Muntenegrului în privința semnării acordurilor de extrădare cu Croația, cu fosta Republică Iugoslavă Macedonia și cu Serbia, prin încheierea unor acorduri de cooperare cu serviciile de informații din domeniul financiar ale altor țări și prin subscrierea, la 7 noiembrie 2011, la declarația miniștrilor de externe al Serbiei, Muntenegrului, Croației și Bosniei-Herțegovina referitoare la găsirea unei soluții la problema refugiaților din regiune;

40.
salută angajamentul Muntenegrului și al Serbiei de a plasa relațiile bilaterale pe o bază mai solidă; încurajează liderii politici și religioși din ambele țări să continue îmbunătățirea climatului de dialog interetnic și interreligios, în vederea ajungerii la un acord privind poziția Bisericii ortodoxe sârbe în Muntenegru; solicită Comisiei să acorde atenție, în paralel cu negocierile de aderare, relațiilor dintre Biserica ortodoxă a Muntenegrului și Biserica ortodoxă sârbă deoarece îmbunătățirea relațiilor dintre cele două biserici și comunități active din cadrul țării ar avea un impact pozitiv asupra mediului politic din Muntenegru;

41.
ia act cu satisfacție de relațiile bune de vecinătate dintre Muntenegru și Croația; salută acordul privind cooperarea dintre agențiile de aplicare a legii din Muntenegru și din Croația, care oferă un cadru pentru activitățile comune din diferite sectoare ale activității poliției, cum ar fi prevenirea infracțiunilor, poliția de frontieră și combaterea formelor complexe ale criminalității organizate regionale și internaționale; salută înființarea unei comisii comune între Muntenegru și Croația și constată cu satisfacție că cele două părți au convenit să se conformeze dispozițiilor Curții Internaționale de Justiție cu privire la problema încă deschisă a apartenenței teritoriului peninsulei Prevlaka;

°

°         °

42.
încredințează Președintelui sarcina de a transmite prezenta rezoluție Consiliului, Comisiei, precum și guvernului și parlamentului Republicii Muntenegru.

� JO L 108, 29.4.2010, p. 3.


� A se vedea Concluziile consiliului European (139/1/11) din 9 decembrie 2011. 


� A se vedea Concluziile consiliului European (30/1/10) din 16-17 decembrie 2010.

